C 498/24
ET
Euroopa Liidu Teataja
30.12.2022
Euroopa Regioonide Komitee arvamus teemal „Euroopa Regioonide Komitee roll kohaliku ja piirkondliku kliimadiplomaatia edendamisel COP27 ja COP28 eel“
(2022/C 498/05)
Raportöör:
Olgierd GEBLEWICZ (PL/EPP), Lääne-Pomorze vojevoodkonnavanem
POLIITIKASOOVITUSED EUROOPA REGIOONIDE KOMITEE
1. rõhutab kohalike ja piirkondlike omavalitsuste tähtsust kliimaeesmärkide saavutamisel, keskendudes ÜRO kestliku arengu eesmärkide tulevasele elluviimisele, ning Pariisi kliimakokkuleppe sätete täitmisel, et saavutada eesmärk hoida globaalne soojenemine 1,5 oC piires;
2. peab kahetsusväärseks, et kohalike ja piirkondlike omavalitsuste rolli ei tunnustatud dokumendis „Nõukogu 21. veebruari 2022. aasta järeldused ELi kliimadiplomaatia kohta: Glasgow’ tulemuste rakendamise kiirendamine“, ning rõhutab kliimadiplomaatia ja ELi kolmandatele riikidele suunatud teavitustegevuse suurt tähtsust, et kiirendada COP26 Glasgow’ kliimapakti elluviimist;
3. nõuab tungivalt, et riikide valitsused kaasaksid ülemaailmsete kliimaeesmärkide tingimuste üle peetavatel läbirääkimistel ja riiklikult kindlaksmääratud panuste ja riiklike kohanemiskavade määratlemisel tõeliselt oma kohalikke ja piirkondlikke omavalitsusi, sest need täidavad konkreetselt oma rahvusvahelisi lubadusi ja kohustusi.
Seepärast peab komitee tõenäoliseks, et kohalike ja piirkondlike omavalitsuste heakskiiduta ei rakendata riiklikult kindlaksmääratud panuseid edukalt, ning on seisukohal, et ÜRO kliimamuutuste raamkonventsiooni raames tuleks seda sammu enne panuste heakskiitmist süstemaatiliselt kontrollida.
Selles kontekstis kutsub komitee riikide valitsusi üles kaasama ÜRO kliimamuutuste raamkonventsiooni kliimatippkohtumise riiklikesse läbirääkimisdelegatsioonidesse nii kohalikke kui ka piirkondlikke delegaate;
4. toonitab, et linnad ja piirkonnad on eesliinil kliimamuutuste selliste tagajärgedega tegelemisel nagu kliimaga seotud katastroofid, sotsiaalne mõju, nt energiaostuvõimetus ja suurenevad ilmastikuga seotud terviseprobleemid, keskkonnapro­ bleemid, nagu elurikkuse, ökosüsteemide ja nende teenuste ulatuslik kadumine, ning olemasolev ebavõrdsus, mida kliimamuutused süvendavad.
Komitee rõhutab, et kohalik ja piirkondlik kliimadiplomaatia on vajalik riiklike kliimaeesmärkide saavutamiseks, sest kohalikud ja piirkondlikud omavalitsused koostavad ja rakendavad üksikasjalikke kohanemis- ja leevendamiskavasid, milles võetakse täpselt arvesse kohalikke keskkonnatingimusi ja sotsiaal-majanduslikke vajadusi ning energia- ja kliimaõiglust;
5. rõhutab, et linnade ja piirkondade edukad kliimameetmed võivad olla ambitsioonikamad kui riiklikud eesmärgid, ilma et see kahjustaks majanduskasvu ja territoriaalset ühtekuuluvust.
Sellel on tugev tutvustav mõju ja sellega võimendatakse riiklikke ning kohalikke ja piirkondlikke poliitilisi rühmi, kes taotlevad progressiivsemat kliimapoliitikat;
6. peab väga tähtsaks toetada linnade ja piirkondade kliimavõrgustikke ning tugevdada nende tegevust kohaliku ja piirkondliku kliimadiplomaatia vallas, et suurendada kriitilist poliitilist vastupanuvõimet eesmärkidest taganemise suhtes riiklikul tasandil ja seega kindlustada ülemaailmsete kliimaeesmärkide saavutamine;